《独酌》
宋代·李若川

兀坐起往念，新愁忽来侵。
郁郁不自恰，开尊独盈斟。
举杯对孤影，浩荡生幽襟。
百虑遂消散，无复索我心。
修篁尔何情，风中来清音。
不觉日已晏，四面山沈沈。
超遥醉中适，颓然忘古今。
染翰记所寓，音属自成吟。

作者简介：李若川，字子至，徐州丰（今属江苏）人。若谷弟。高宗绍兴十六年（一一四六），权金部员外郎，以事放罢。三十一年，由江南西路转运判官移东路（《建炎以来系年要录》卷一五五、一八八）。三十二年，总领淮西江东财赋军马钱粮。孝宗隆兴二年（一一六四），除司农少卿。乾道元年（一一六五），以吏部尚书使金。二年，放罢。《两宋名贤小集》存有《延月楼诗稿》一卷。今录诗十三首。